PROJEKTNI ZADATAK
Izrada projektne dokumentacije za dovršenje zgrade mjesnog doma u Brijestu 

LOKACIJA 
k.č.br. 11119/13, 11119/14, k.o. Osijek, 
adresa: Usorska ulica, 31000 Brijest 

POSTOJEĆE STANJE
Za predmetnu zgradu je izdana građevinska dozvola KLASA:UP/Io-361-03/90-01/12 KM, URBROJ:2158-06-05/1-89-2 u Osijeku 26.01.1990. od strane Komiteta za urbanizam, građevinarstvo i stambeno-komunalne poslove općine Osijek. Na građevnoj čestici je započeta izgradnja. Izvedeni su svi građevinski radovi na konstrukciji zgrade, krovopokrivački radovi, krovna terasa nad ulaznim dijelom zgrade i ugrađena je vanjska stolarija. 

ZADAĆA PROJEKTA 
Potrebno je izraditi glavne projekte za završetak radova koji će uz arhitektonsko rješenje sadržavati i projekte svih instalacija te projekt manipulativnih površina sa parkiralištem. U prizemlju zgrade predvidjeti manji uredski prostor za potrebe Mjesnog odbora Brijest, konferencijsku dvoranu za minimum 15 osoba, čajnu kuhinju, potrebne sanitarne čvorove, a u preostalom dijelu planirati višenamjensku dvoranu. Na katu zgrade planirati sanitarni čvor i otvoren multifunkcionalni prostor. Zgradu je potrebno priključiti na kompletnu dostupnu energetsku i prometnu infrastrukturu. Planirati pristupnu prometnicu i parkirališta te hortikulturno uređenje.

CIJENA PONUDE
Ponudom i ponuđenom cijenom treba uključiti:
- izradu Idejnog rješenja
- izradu Glavnog projekta za dovršenje zgrade mjesnog doma Brijest (arhitektonski projekt, projekt racionalne uporabe energije i toplinske zaštite zgrade, projekte instalacija i prometnih površina)
- izradu 3D vizualizacije i Powerpoint prezentacije
- usluge koordinatora zaštite na radu tijekom izrade projektne dokumentacije
- usluge projektantskog nadzora tijekom predviđenog roka realizacije 
- stručna pomoć i pojašnjenja na upite ponuditelja tijekom provođenja postupka javne nabave za izvođača radova i stručni nadzor.

Prije izrade Glavnog projekta projektant je obvezan Naručitelju predložiti najmanje dva varijantna idejna rješenja pri čemu uz svako predloženo varijantno rješenje treba iskazati strukturu zgrade i dati obrazloženje prostornih i tehničkih uvjeta te predviđene troškove sukladno cjenovnim i prostornim zahtjevima kako bi Naručitelj definirao odabrano rješenje sukladno uvodno definiranim okvirima.  
Projektna dokumentacija (Glavni projekti) mora uz grafičke priloge (nacrte i detalje) sadržavati i primjeren (detaljan) tehnički opis i troškovnik za provođenje postupka javne nabave sukladno Zakonu o javnoj nabavi (NN 120/16) kako je dalje detaljno navedeno te sve napomene vezane uz eventualno potrebu obuke korisnika, te upute za održavanje u jamčevnom roku i projektiranom životnom vijeku građevine i ugrađene opreme i instalacija. 
Ponuditelj/Projektant je u obvezi prije podnošenja ponude o svom trošku detaljno sagledati ovaj Projektni zadatak  i izvršiti uvid na samoj lokaciji te ponuđenom cijenom obuhvatiti sve opisane radove izrade i isporuke dokumentacije i ostale navedene usluge koje se tiču predmeta posla neovisno jesu li isti posebno naglašeni u Projektnom zadatku i priloženoj dokumentaciji ili nisu te Ponuditelj nema pravo ni na kakve naknadne troškove s tim u vezi i/ili provođenju upravnih postupaka. 

PROSTORNO-PLANSKA DOKUMENTACIJA
Predmetna projektna dokumentacija mora biti u skladu s prostorno-planskom dokumentacijom koja je na snazi za predmetnu lokaciju:
· Prostorni plan uređenja Grada Osijeka ("Službeni glasnik" Grada Osijeka broj 8/05, 5/09, 17A/09-ispravak, 12/10, 12/12, 20A/18 i 8A/19-pročišćeni tekst)

RASPOLOŽIVA DOKUMENTACIJA 
· Građevinska dozvola Komiteta za urbanizam, građevinarstvo i stambeno-komunalne poslove općine Osijek KLASA:UP/Io-361-03/90-01/12 KM od 26. 1. 1990.

SADRŽAJ PROJEKTA
Glavni projekt je skup međusobno usklađenih projekata kojima se daje tehničko rješenje građevine i dokazuje ispunjavanje temeljnih zahtjeva za građevinu te drugih propisanih zahtjeva i uvjeta. 
Izradu Glavnog projekta potrebno je izvršiti prema Zakonu o gradnji (NN 153/13, 20/17, 39/19 i 125/19), Zakonu o prostornom uređenju (NN 153/13, 65/17, 114/18, 39/19 i 98/19), Pravilniku o obveznom sadržaju i opramanju projekta građevina (NN 118/19 i 65/20) i drugom relevantnom zakonskom regulativom. Ukoliko za neke zahvate ne postoje nacionalni propisi i upute, projektant će dogovorno s Naručiteljem primijeniti inozemne smjernice i propise koji obrađuju predmetno područje.
Sve pripremne radove kao i podatke potrebne za pripremu potpunog i kvalitetnog dokumenta, a koji ovim Projektnim zadatkom nisu naznačeni da će Izvršitelju biti dani na raspolaganje ili uvid, Izvršitelj je dužan pribaviti, odnosno pripremiti sam i troškove pribavljanja, odnosno pripremanja uključiti u ponudbenu cijenu.
U okviru ovog projektnog zadatka potrebno je izraditi troškovnik gdje će se u okviru pojedinih troškovničkih stavki, u strukturi troškovnika predvidjeti i oznaku jedinične mjere, količinu te jediničnu cijenu i ukupnu cijenu u eurima, a na kraju, rekapitulaciju po vrstama radova i sveukupnu cijenu izvođenja. Troškovnik s rekapitulacijom treba sadržavati sve podatke (opis troškovničkih stavki, oznake jedinične mjere, količinu i sl.) koji su potrebni za provođenje cjelovitog postupka javne nabave. Troškovnik ne mora biti nužno uvezan s Glavnim projektom, nego u dogovoru Naručiteljem može se predati odvojeno od Glavnog projekta. 
Troškovnik treba biti izrađen u dvije verzije, jedna verzija za potrebe provedbe javne nabave prema Zakonu o javnoj  nabavi (bez upisanih jediničnih cijena) i  jedan s upisanim recentnim jediničnim cijenama za potrebe Naručitelja. 
Izrađeni Glavni projekt te njegovi sastavni dijelovi – tehnički opis i troškovnik koristit će se kao sastavni dio dokumentacije o nabavi. Izvršitelj je dužan pružiti stručnu pomoć prilikom provedbe postupka javne nabave što znači da je dužan pripremiti sve potrebne odgovore na pitanja pristigla od gospodarskih subjekata i ostalih dionika tijekom provedbe predmetnog postupka javne nabave sve do sklapanja ugovora o javnoj nabavi. Izvršitelj se obvezuje dokaznicom mjera i troškovnikom predvidjeti stvarne količine materijala i radova. 
U sklopu Glavnog projekta potrebno je definirati tehničke norme kvalitete materijala i opreme u opisu troškovničkih stavki, a u tehničkom opisu navesti detaljne uvjete dobave, izvođenja i održavanja s posebnim naglaskom na način ispitivanja kvalitete izvršenih radova i materijala.
Projektna dokumentacija treba sadržavati sve prema zakonima i propisima, uključivo: 
· tehnički opis;
· procjenu troškova gradnje;
· način sanacije okoliša;
· grafičke priloge;
· procjena troškova izgradnje i troškovnik radova (u varijanti bez jediničnih cijena i u varijanti s upisanim recentnim jediničnim cijenama za potrebe Naručitelja)

Potrebno je posebno iskazati sve vrste troškova gradnje, kako bi Naručitelj (Grad Osijek) imao sve potrebne relevantne podatke za donošenje odluke o realizaciji planiranog projekta.

SURADNJA S NARUČITELJEM
Tijekom izrade projekta Izvršitelj je obvezan aktivno surađivati s predstavnikom Naručitelja, izvještavati i upoznavati Naručitelja o napretku izrade projekta i predviđenim rješenjima, a sve u cilju izbjegavanja mogućih nedostataka i drugačijih zahtjeva Naručitelja. Izvršitelj je dužan prisustvovati svim radnim sastancima o svom trošku koji će se održavati tijekom izrade projektne dokumentacije, a na koje će ga pozvati Naručitelj. Naručitelj zadržava pravo primjedbi i sugestija na pojedina rješenja, kompletnost i nivo razrade projektne dokumentacije a Izvršitelj se obvezuje postupiti po svim opravdanim primjedbama Naručitelja bez prava na dodatnu naknadu. Za sva odstupanja od zadanih elemenata potrebna je pisana suglasnost odgovorne osobe Naručitelja. Po dovršetku projektne dokumentacije ista će biti pregledana od strane Naručitelja. Izvršitelj je obvezan izvršiti sve dopune i izmjene po obavljenom pregledu projektne dokumentacije.

CIJENA IZRADE PROJEKTNE DOKUMENTACIJE I DINAMIKA PLAĆANJA
Izvršitelj je u obvezi prije podnošenja ponude o svom trošku detaljno sagledati ovaj Projektni zadatak i izvršiti uvid na samoj lokaciji te ponuđenom cijenom obuhvatiti sve opisane radove izrade i isporuke projektne dokumentacije za završetak radova te projektantski nadzor građenja i ostale navedene usluge koje se tiču predmeta posla neovisno jesu li isti posebno naglašeni u Projektnom zadatku i priloženoj dokumentaciji ili nisu te Ponuditelj nema pravo ni na kakve naknadne troškove s tim u vezi i/ili provođenju upravnih postupaka. 
Izvršitelj je dužan usvojiti sve novonastale izmjene u zakonskoj regulativi koje nastanu tijekom izvršavanja usluge izrade dokumentacije te ih implementirati i uskladiti izrađenu dokumentaciju.
DOSTAVA DOKUMENTACIJE
Glavni projekt za dostaviti Naručitelju u tiskanom i elektroničkom obliku u 4 (četiri) primjeraka u AutoCAD-u ili drugom programskom paketu kompatibilnom s dwg formatom s napomenom da troškovnik u elektroničkom obliku mora biti dostavljen u jednom sheet-u.
Potrebno je dostaviti vizualizaciju projekta i Powerpoint prezentaciju rješenja.

OSTALO
Prije nego se pristupi davanju ponude/izradi projekta obavezan je obilazak lokacije i izvedenih radova. Ponuditelj je obvezan pravovremeno izvještavati ovlaštenu osobu Naručitelja o svim fazama pripreme i realizacije posla kako bi se eventualne primjedbe pravovremeno otklonile. Naručitelj pridržava pravo primjedbi i sugestija na pojedina rješenja, a Ponuditelj se obvezuje postupiti po svim opravdanim primjedbama Naručitelja bez prava na dodatnu naknadu. Za sva odstupanja od zadanih elemenata potrebna je pisana suglasnost odgovorne osobe Naručitelja.

